Document ID: 32007R0115

KOMMISSIONENS FORORDNING (EF) Nr. 115/2007
af 7. februar 2007
om ændring af forordning (EF) nr. 60/2004 for så vidt angår overførsel til EU's budget af de beløb, der afkræves for de mængder overskudssukker, som ikke er blevet fjernet fra markedet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse,
under henvisning til akten vedrørende vilkårene for Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse, særlig artikel 41, stk. 1, og
ud fra følgende betragtninger:
(1)
I henhold til artikel 7, stk. 2, i Kommissionens forordning (EF) nr. 60/2004 af 14. januar 2004 om overgangsforanstaltninger for sukker som følge af Tjekkiets, Estlands, Cyperns, Letlands, Litauens, Ungarns, Maltas, Polens, Sloveniens og Slovakiets tiltrædelse (1), skal det beløb, der pålægges disse medlemsstater for de overskudsmængder, som ikke er blevet fjernet fra markedet i overensstemmelse med samme forordnings artikel 6, stk. 2, overføres til EU's budget i fire lige store rater senest den 31. december i hvert af årene 2006, 2007, 2008 og 2009.
(2)
Kommissionens beslutning 2006/776/EF af 13. november 2006 om de beløb, der skal afkræves for de mængder overskudssukker, der ikke er fjernet fra markedet (2) fastsatte de beløb, der skal afkræves af hver medlemsstat for de mængder overskudssukker, der blev bestemt ved Kommissionens forordning (EF) nr. 832/2005 af 31. maj 2005 om bestemmelse af overskudsmængderne af sukker, isoglucose og fruktose for Tjekkiet, Estland, Cypern, Letland, Litauen, Ungarn, Malta, Polen, Slovenien og Slovakiet (3), for hvilke der ikke var fremlagt tilstrækkeligt bevis for fjernelse fra markedet pr. 31. marts 2006.
(3)
I henhold til artikel 6, stk. 3, litra a), i Rådets forordning (EF, Euratom) nr. 1150/2000 af 22. maj 2000 om gennemførelse af afgørelse 2000/597/EF, Euratom om ordningen for Fællesskabernes egne indtægter (4) skal fordringer, der er konstateret i henhold til forordningens artikel 2, opføres i regnskaberne over egne indtægter senest den første arbejdsdag efter den 19. dag i den anden måned efter den måned, hvor fordringen blev konstateret.
(4)
I henhold til artikel 7, stk. 1, i forordning (EF) nr. 60/2004 skulle de pågældende medlemsstater forelægge bevis for fjernelse fra markedet for Kommissionen senest den 31. marts 2006. I nogle tilfælde var det dog nødvendigt at anmode om yderligere oplysninger om de forelagte beviser. Som følge af den forsinkede indsendelse af sådanne yderligere oplysninger og den tid, der var nødvendig for at gennemføre en grundig analyse af dem, var det ikke muligt at underrette de pågældende medlemsstater om de beløb, der skulle betales, senest den 31. oktober 2006. Med henblik på at overholde reglerne i forordning (EF, Euratom) nr. 1150/2000 er det derfor nødvendigt at justere fristen i artikel 7, stk. 2, i forordning (EF) nr. 60/2004 for betaling af første rate.
(5)
Forordning (EF) nr. 60/2004 bør derfor ændres.
(6)
Foranstaltningerne i denne forordning er i overensstemmelse med udtalelse fra Forvaltningskomitéen for Sukker -
UDSTEDT FØLGENDE FORORDNING:
Artikel 1
Artikel 7, stk. 2, i forordning (EF) nr. 60/2004 affattes således:
»2. Fremlægges der ikke bevis for fjernelsen fra markedet, jf. stk. 1, for en del af eller hele overskudsmængden, pålægges det den nye medlemsstat at betale et beløb svarende til den ikke fjernede mængde multipliceret med den højeste eksportrestitution for hvidt sukker under KN-kode 1701 99 10 i perioden fra den 1. maj 2004 til den 30. november 2005. En andel svarende til 25 % af det samlede beløb overføres til EU's budget senest pr. 31. januar 2007, 31. december 2007, 31. december 2008 og 31. december 2009. Det samlede beløb tages i betragtning ved beregningen af produktionsafgifterne for produktionsåret 2005/06.«
Artikel 2
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. februar 2007.

Labels: 7
15
17